Diari Oficial de la Generalitat Valenciana


Sumari del DOGV 3639, del 03-12-1999 (1999/10064)

RESOLUCIÓ de 4 de novembre de 1999, del Servei Territorial d'Indústria i Energia de València, per la qual s'autoritza el projecte de les instal·lacions del ramal Sueca-Cullera. Eixida VS-10. Addenda IV.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3639

Data del DOGV
:   03-12-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/10623


Organisme emissor
:   Conselleria d'Ocupació

Tipus de document
:   Resolució

RESOLUCIÓ de 4 de novembre de 1999, del Servei Territorial d'Indústria i Energia de València, per la qual s'autoritza el projecte de les instal·lacions del ramal Sueca-Cullera. Eixida VS-10. Addenda IV. [1999/S10082]
  
Amb data 2 de juliol de 1999, Enagás, SA va sol·licitar l'autorització del projecte del ramal Sueca-Cullera. Eixida VS-10. Addenda IV, a l'empara del que s'ha disposat en el Reglament General del Subministrament Públic de Gasos Combustibles (Decret 2.913/1973, de 26 d'octubre), i als efectes previstos en la Llei 10/1987, de 15 de maig, de Disposicions Bàsiques en Matèria de Combustibles Gasosos, que incloïa la relació concreta i individualitzada dels propietaris i titulars de béns i drets afectats, es va sotmetre al tràmit d'informació pública en què comparegueren els següents titulars als quals Enagás, SA ha contestat les al·legacions.
  
a) L'alcalde de l'Ajuntament de Cullera manifestava que el projecte presentat peca de falta de concreció a l'hora de descriure i documentar l'emplaçament i el funcionament de les instal·lacions auxiliars que s'ubicaran al terme municipal. Igualment, manifestava la falta de solucions per a fer compatible la conducció de gas en les infraestructures ja existents al municipi (canalitzacions d'aigua potable, rec, enllumenat públic...) i d'altres de futura construcció, com és el cas de la carretera que anirà pel límit nord del sector de sòl urbanitzable i la rotonda que donarà accés al supermercat Sabeco. Finalment, sol·licitava que aporten les autoritzacions de la Demarcació de Carreteres de l'Estat a València i de Renfe, i també que es corregisquen les errades detectades en la relació de béns i drets publicada.
  
Enagás, SA ha manifestat que la descripció i el disseny de les instal·lacions auxiliars (respiradors, preses de potencial, fites de senyalització i arquetes de vàlvules) queden definides en els dibuixos tipus inclosos en el projecte tècnic presentat. No obstant això, en finalitzar les obres, es lliurarà a l'ajuntament una documentació addicional que inclourà els anomenats plans as built, on es reflectirà el traçat definitiu de la conducció i la ubicació exacta de les instal·lacions auxiliars. A més a més, després de l'inici previ de les obres, s'establirà contacte amb els serveis tècnics municipals amb la finalitat de precisar la localització exacta de les infraestructures municipals, de disminuir la distància entre las mencionades infraestructures i la conducció de gas, i de tenir en compte les futures obres de la carretera que anirà pel límit nord del sector de sòl urbanitzable i la rotonda d'accés al mencionat supermercat.
  
Pel que fa a les autoritzacions dels organismes afectats, les aportaran quan se'n dispose.
  
Enagás, SA ha manifestat, així mateix, que a la vista de la informació aportada per l'ajuntament, s'ha procedit a rectificar les errades que s'han produït en la relació dels béns i drets afectats.
  
b) El senyor Julio Valgañón Sáez, en representació de la mercantil Supermercados Sabeco, SA al·legava que el traçat del ramal no preveia l'execució, abans que les obres del gasoducte, de la rotonda d'accés al seu supermercat, cosa que implicarà el tall d'aquesta durant la construcció del projecte i comportarà perjudicis tant per al trànsit com per al centre comercial
  
Enagás, SA ha manifestat que les obres s'executaran de manera que en cap moment s'interrompa el trànsit d'accés al supermercat. Amb independència d'això, si el supermercat es trobara en servei, l'encreuament del vial d'accés es realitzaria mitjançant el mètode de perforació horitzontal mecànica i que, no obstant això, el traçat de la conducció s'ajustarà el més possible a la cuneta de la nova rotonda.
  
c) La senyora Filomena García Segarra, propietària de la finca amb referència V-SU-24, mostrava la seua disconformitat amb el traçat projectat per entendre que se'n pot establir un de distint, amb menor recorregut i menys costos, atés que es produeix un enorme impacte ambiental ja que es tracta d'una servitud oculta i amb canalització estanca, i planteja tres traçats alternatius que evitarien els perjudicis mencionats.
  
Enagás, SA ha assenyalat que, a fi d'atendre les consideracions efectuades per la Demarcació de Carreteres de l'Estat a València, ha modificat el traçat originalment projectat en la part en què resultava afectada la finca propietat de l'al·legadora, raó per la qual finalment, la parcel·la resulta desafectada.
  
d) La Comunidad de Regantes i el Sindicato de Riegos de Sueca, a través del seu president, el senyor Francisco Javier Meseguer Fos, va posar de manifest l'existència d'una sèrie d'errades i omissions patides en la relació de béns i drets respecte de les sèquies, recs i vessaments de la comunitat, i en sol·licitava la correcció. Igualment, enumerà una sèrie de condicions tècniques que cal tenir en compte durant l'execució de les obres i que hauran de ser acceptades per Enagás, SA, per a poder efectuar-les.
  
Enagás, SA ha procedit a rectificar les errades assenyalades per la comunitat de regants i ja ha obtingut la preceptiva concessió d'obres i desguassos en llits i béns de la comunitat.
  
Atés que s'han respectat en la mesura del possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les conduccions, i sense perjudici de les corresponents indemnitzacions, determinades per mutu acord o en el corresponent expedient de preu just que es tramite per a la imposició de la servitud.
  
Aquest servei territorial de conformitat amb el que s'ha disposat en la Llei 34/1998, del Sector d'Hidrocarburs, de 7 d'octubre; en el Decret 2.913/1973, de 26 d'octubre (esmentat); en el Decret 1.775/1967, de 22 de juliol; en l'Ordre de 18 de novembre de 1974 del Ministeri d'Indústria, per la qual s'aprova el Reglament de Xarxes i Connexions de Combustibles Gasosos, modificat mitjançant les ordres de 26 d'octubre de 1983, de 6 de juny de 1984 i de 9 de març de 1994 del Ministeri d'Indústria i Energia; en la Llei de Règim Jurídic de les Administracions Públiques i del Procediment Administratiu Comú i en totes altres disposicions concordants; resol:
  
Autoritzar les instal·lacions sol·licitades per Enagás, SA, d'acord amb el projecte Ramal Sueca-Cullera. Eixida VS-10. Addenda IV, excepte el tram comprès entre els vèrtexs V-14 al V-33, de conformitat amb les condicions següents:
  
Primera
  
En tot moment haurà de complir-se tot el que s'estableix en el Reglament General per al Servei Públic de Gasos Combustibles de 26 d'octubre de 1973, i en les normes o els reglaments que el complementen, i també en el Reglament de Xarxes i Connexions de Combustibles Gasosos, aprovat per mitjà de l'Ordre Ministerial de 18 de novembre de 1974, modificat mitjançant les ordres del Ministeri d'Indústria i Energia de 26 d'octubre de 1983 i de 6 de juliol de 1984.
  
Segona
  
El termini per a l'execució de les obres i instal·lacions serà de dotze mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen mitjançant la present resolució hauran de realitzar-se d'acord amb el projecte i la resta de la documentació tècnica presentada, amb canonada d'acer al carboni tipus API5L Gr. B, de 2- i 4- de diàmetre, pressió de disseny de 16 bar, que circula pels termes municipals esmentats.
  
Quarta
  
Els encreuaments especials i altres afeccions de béns i de domini públic es realitzaran de conformitat amb les condicionaments imposats pels organismes competents afectats. No podran iniciar-se les obres en la zona que afecta béns de la Diputació Provincial de València mentre no s'obtinga l'autorització per escrit d'aquest organisme.
  
Cinquena
  
Per a introduir modificacions en les instal·lacions que afecten les dades bàsiques del projecte, caldrà obtenir autorització d'aquest servei territorial.
  
Sisena
  
Per a la seguretat de les instal·lacions a què es refereix la present autorització es procedirà a l'expropiació forçosa en ple domini dels terrenys sobre els quals s'han de construir els elements d'instal·lació fixa en superfície, tot establint-se les següents condicions en relació amb els elements que es mencionen:
  
1. Per a les canalitzacions:
  
A) Imposició de servitud permanent de pas, en una franja de terreny de dos (2) metres d'ample, al llarg del gasoducte, un a cada costat de l'eix, per on aniran enterrades la canonada o les canonades que es requerisquen per a la conducció del gas i que s'ajustarà a les següents limitacions.
  
- Prohibició d'efectuar treballs de llaurada o similars a una profunditat superior a cinquanta (50) centímetres, i també de plantar arbres o arbustos a una distància inferior a dos (2) metres, comptadors des de l'eix de la canonada.
  
- Prohibició de realitzar qualsevol tipus d'obra o d'efectuar cap acte que poguera danyar o alterar el bon funcionament de les instal·lacions, a una distancia inferior a cinc (5) metres de l'eix del traçat, a un costat i a l'altre. Aquesta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
- Lliure accés del personal i els equips necessaris per a poder mantenir, reparar o renovar les instal·lacions, amb pagament, si és el cas, dels danys que s'hi ocasionen.
  
- Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials o subterrànies que siguen necessàries per a l'execució o el funcionament de les instal·lacions.
  
B) Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació. En aquesta zona es farà desaparéixer, temporalment, qualsevol obstacle, i es realitzaran les obres necessàries per a l'estesa i la instal·lació de la canalització i els elements annexos, i s'executaran els treballs o les operacions precises per als dits fins.
  
2. Per al pas dels cables de connexió i els elements dispersors de protecció catòdica:
  
Imposició de servitud permanent de pas en una franja de terreny d'un metre (1) d'ample, per on aniran enterrats els cables de connexió. Per als llits dispersors de la protecció catòdica, la franja de terreny on s'estableix la imposició de servitud permanent de pas tindrà com a amplària la corresponent a la de la instal·lació més un metre a cada costat. Aquestes franges s'ajustaran a les següents limitacions:
  
- Prohibició d'efectuar treballs de llaurada o similars a una profunditat superior a cinquanta (50) centímetres, de plantar arbres o arbustos i de realitzar qualsevol tipus d'obra, construcció o edificació a una distància inferior a 1,5 metres, a cada costat del cable de connexió o del límit de la instal·lació enterrada dels llits dispersors, i es podrà exercir el dret a talar o arrancar els arbres o arbustos que hi haguera a distància inferior a la indicada.
  
- Lliure accés del personal i els elements necessaris per a poder vigilar, mantenir, reparar o renovar les instal·lacions, amb pagament, si és el cas, dels danys que s'hi ocasionen.
  
- Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació i en la qual es farà desaparéixer qualsevol obstacle, i també realitzar les obres necessàries per a l'estesa i el muntatge de les instal·lacions i el elements annexos, i s'executaran les obres o operacions precises per als dits fins.
  
Setena
  
Aquest servei territorial podrà efectuar durant l'execució de les obres les inspeccions i comprovacions que estime oportunes en relació amb el compliment de les condicions establides en la present resolució i en les disposicions i la normativa vigent que siguen d'aplicació.
  
Amb aquesta finalitat, Enagàs, SA haurà de comunicar amb la deguda antelació a l'esmentat servei territorial les dates d'iniciació de les obres, i també les dates de realització dels assajos i les proves que s'efectuaran de conformitat amb les especificacions, les normes i les reglamentacions que s'hagen aplicat en el projecte de les instal·lacions.
  
Huitena
  
Enagás, SA donarà compte de l'acabament de les instal·lacions al Servei Territorial d'Indústria i Energia de València per al reconeixement definitiu i l'alçament de l'acta de posada en servei de les instal·lacions; sense aquest requisit no hi podran entrar en funcionament.
  
A la sol·licitud de l'acta de posada en servei de les instal·lacions, el peticionari haurà d'adjuntar, en doble exemplar, la següent documentació:
  
a) Certificat final d'obra, firmat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb el que s'ha previst en el projecte presentat per Enagás, SA i en les normes i especificacions que s'hi hagen aplicat, i també amb les variacions de detall que hagen sigut aprovades pel Servei Territorial d'Indústria i Energia i amb la normativa tècnica de seguretat vigent que hi siga d'aplicació.
  
b) Certificat final de les entitats o empreses encarregades de la supervisió i el control de la construcció de les instal·lacions on s'explicite el resultat satisfactori dels assajos i les proves realitzades segons el que s'ha previst en les normes i els codis aplicats i que acrediten la qualitat de les instal·lacions.
  
c) Documentació i informació tècnica regularitzada sobre l'estat final de les instal·lacions a l'acabament de les obres.
  
Novena
  
Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions indicades, per la declaració inexacta de les dades subministrades o una altra causa excepcional que ho justifique.
  
De conformitat amb el que s'ha disposat en el títol V de la Llei 34/1998, de 7 d'octubre, del Sector d'Hidrocarburs, la present autorització que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, n'originarà l'ocupació. Els indicats béns i drets són els inclosos en les relacions que es publicaren en el Diari Oficial de la Generalitat Valenciana de 25 de agosto de 1999, amb les esmenes que corresponga d'acord amb el resultat de la informació pública.
  
Contra la present resolució que no posa fi a la via administrativa, es podrà presentar un recurs d'alçada davant la Direcció General d'Indústria i Energia (c/ Colom, 32 € 46041 València), en el termini d'un mes, comptat a partir de l'endemà del dia en què tinga lloc la notificació de la present resolució, de conformitat amb el que s'ha disposat en els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic i del Procediment Administratiu Comú.